Show-anmeldelse:Bjartes sommerfjær 

GRIMSTAD (VG) 
Bjarte Hjelmeland bruker sommeren på sommershow i Grimstad. 
Proffere får du det ikke! 

Hjelmeland er en skuespiller med formidabel spennvidde, bomsikker musikalitet, burlesk folkelighet og en usvikelig kommuniserende evne. 
Han vet virkelig å spille på sitt publikum og han behersker hele registeret – fra de digreste gester til den minimale mimikk. 

BJARTE HJELMELAND: 
I LÅNTE FJÆR 

Og så gjør han det akkurat så personlig, at han skaper illusjonen av at det er verdens beste «tjommi» som akkurat her og nå underholder sitt takknemlige publikum. 

Apotekergaarden i Grimstad er ikke verdens enkleste plass å spille, særlig akustisk. 
Og det går et nummer eller halvannet før lyden er klar nok. 
På den annen side er det et intimt sted med plass til servering og sosialisering i lange baner; et utpreget sted der artsristen må skape intimitet og nærhet for å lykkes. 

Og slikt er Hjelmeland en mester til. 

Det er han og to musikere. 
Det holder i massevis. 
De vet hvor de skal, de vet hva de gjør, og de leverer nesten feilfritt. 
Hjelmeland har en del kostymeskift som utvilsomt er krevende. 
Men han makter det på de 30 sekundene Bjarte Aasmul leverer en nydelig gitarsolo. 

Nå står det ikke til å nekte at rutinen i showet ikke er tilfeldig. 
Deler av det har vært kjørt i Bergen tidligere; omplasseringen til Grimstad er derfor delvis «gammel moro». 
Men det merker man ikke mye til – bortsett fra et eneste Bergens-innslag for mye, om byoriginalen Otto'en i den ellers utmerkede akten om stemmer fra Vestlandet. 
Skal man være megastreng, mangler det av samme grunn et innslag til – sånn for lengdens skyld. 

Men det er og blir bagatellmessig i forhold til et bunnsolid show av ytterst proft kaliber. 
